Jann Sjursen (KRF), 2000-11-23:
Dansk Folkeparti efterspørger med denne forespørgselsdebat handling på udlændingeområdet både i forhold til ændringer i lovgivningen eksakt og også i forhold til diskussionen om danskhed og integration.
Kristeligt Folkeparti mener også, at der kan være behov for ændringer på udlændingeområdet også i forhold til den konkrete lovgivning, men jeg vil gerne indledningsvis understrege, at der rent faktisk er foretaget mange ændringer i udlændingelovgivningen i de senere år og i særdeleshed i selve udlændingeloven.
Jeg vil endda sige, at der er foretaget så mange ændringer, specielt i udlændingeloven af 1983, at det nærmer sig lap på lap på lap, der præger den lovgivning.
Det er jo også baggrunden for, at Kristeligt Folkeparti har hørt til de partier og hører til de partier, der mener, at det ville være rigtigt på nuværende tidspunkt at nedsætte en egentlig udlændingekommission, der kunne kulegrave hele udlændingelovgivningen og specielt udlændingeloven, se den i relation til de erfaringer, man har gjort sig i andre lande, og i forhold til de internationale konventioner, som også vi er forpligtet af; en kommission, som med en bred sammensætning også kunne være med til, jeg havde nær sagt, at opkvalificere forudsætningen for udlændingedebatten i Danmark. Nu har ministeren besluttet sig for at nedsætte en tænketank.
Det kan selvfølgelig som sådan være udmærket, men en sådan er jo ikke forpligtet til andet end at tænke højt over for ministeren. Vi synes, at det kunne være en måde at bygge bro på i det danske samfund, også mellem partier her i Folketinget, at man fik nedsat den her kommission, og at man først gjorde det efter forhandling med de forskellige partier og med de ønsker, de måtte have til kommissoriet for en sådan kommission.
Men på trods af dette ønske om en udlændingekommission, som fortsat er stort hos Kristeligt Folkeparti, vil jeg da også godt pege på nogle af de ændringer, som vi godt kunne forestille os i lovgivningen, sådan som den ser ud i dag, uden at vi altså føler, at det er stærkt presserende med ændringer.
I forhold til udlændingeloven har vi tidligere peget på, at vi ønsker at ændre på tidspunktet for, hvornår man kan opnå permanent opholdstilladelse i Danmark som flygtning.
Vi mener, at grænsen skal flyttes fra de nuværende 3 år til 5 år, dog således at man indregner den tid, der går til at behandle selve ansøgningen om asyl.
På integrationsområdet synes vi bestemt også der er brug for, at man prøver at følge op på den lovgivning, der er givet, også i form af integrationsloven.
Vi er glade for, at den i øvrigt blev ændret, for så vidt angår introduktionsydelsen, men vi synes, at man kan gøre mere for at fremme integration af udlændinge i Danmark. Vi synes, at asylansøgere skal have midlertidig arbejdstilladelse tildelt allerede den dag, de søger om asyl.
Vi synes, at det er vigtigt i forhold til læreruddannelsen og pædagoguddannelsen, at man dér opkvalificerer de kommende læreres og pædagogers mulighed for at tage vare også på tosprogede elever og deres problemer i forhold til mødet med det danske sprog og måske også somme tider i mødet med den danske kultur.
Vi ønsker at fremme de private boligejeres mulighed for at udleje boliger til flygtninge gennem en økonomisk godtgørelse til disse, en bonusordning.
Så der er ting og sager at tage fat på, men jeg vil gerne understrege også her afslutningsvis, at vi altså ikke deler det hovedindtryk, som Dansk Folkeparti forsøger at give også ved denne her forespørgselsdebat, at det er alverden, der skal laves om på det her område, hvis det ikke skal gå gruelig galt.
Ændringer er der selvfølgelig brug for, men først og fremmest er der brug for, at vi tænker helhedsorienteret på det her område, og det er jo altså baggrunden for, at vi tidligere har fremsat ønske om den udlændingekommission, som jeg var inde på tidligere.